TNP มั่นใจ Q4 โตต่อเนื่อง! ปักธงเปิดเพิ่มไม่ต่ำกว่า 6 สาขาปีหน้า
TNP  เผย ไตรมาส 4/64 โตต่อเนื่อง หลังโควิดคลี่คลาย คาดปี 65 กางแผนเตรียมรุกขยายไม่ต่ำกว่า 6 สาขา พร้อมลุยแพลตฟอร์มออนไลน์รองรับพฤติกรรมผู้บริโภคที่เปลี่ยนแปลงไป
TNP  เผย Q4/64  โตต่อเนื่อง หลังโควิดคลี่คลาย คาดปี 65  เตรียมรุกขยายกว่า 6 สาขา พร้อมลุยแพลตฟอร์มออนไลน์
11 พ.ย. 2564

นางอมร พุฒิพิริยะ รองกรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยว่า ทิศทางผลประกอบการในปี 2565 จะสามารถเติบโตได้อย่างต่อเนื่อง หลังจากสถานการณ์การแพร่ระบาดของเชื้อไวรัสโควิด-19 เริ่มคลี่คลายไปในทิศทางที่ดีขึ้น และคาดว่านักท่องเที่ยวจะเริ่มกลับมา สนับสนุนให้กำลังซื้อสินค้าอุปโภคและบริโภคซึ่งเป็นสินค้าจำเป็นในการดำรงชีวิต
โดยบริษัทตั้งเป้าหมายการเปิดสาขาเพิ่มขึ้นอีกไม่ต่ำกว่า 6 สาขาในปีหน้า โดยปัจจุบันเจรจาเช่าพื้นที่ไว้แล้ว 3 แปลง และอยู่ระหว่างการก่อสร้างคาดว่าจะเปิดให้บริการได้ในช่วงครึ่งปีแรกของปี 2565 จากปัจจุบันบริษัทมีสาขาเปิดให้บริการแล้วทั้งหมด 36 สาขา แบ่งเป็น เชียงราย 29 สาขา, เชียงใหม่ 2 สาขา และพะเยา 5 สาขา รวมพื้นที่การขายทั้งหมดประมาณ 13,000 ตารางเมตร
อย่างไรก็ดีบริษัทยังได้เพิ่มผลิตภัณฑ์ที่เป็นแบรนด์ของตัวเองอย่างต่อเนื่องเพื่อเพิ่มอัตราการทำกำไร และเป็นการสร้างแบรนด์ของบริษัทให้แข็งแรงขึ้น โดยที่ผ่านมาบริษัทได้เริ่มจำหน่ายน้ำดื่มที่เป็นแบรนด์ของบริษัทไปแล้ว
นอกจากนี้ บริษัทยังเตรียมเปิดให้บริการซื้อสินค้าผ่านแพลตฟอร์มออนไลน์อย่างเป็นทางการในช่วงไตรมาส 2/2565 เพื่อเป็นแนวทางในการลดผลกระทบที่เคยเกิดขึ้นในช่วงสถานการณ์การแพร่ระบาดของเชื้อไวรัสโควิด-19 และรองรับพฤติกรรมผู้บริโภคที่เปลี่ยนแปลงไป
สำหรับทิศทางผลประกอบการในช่วงไตรมาส 4/2564 คาดว่าจะมีการเติบโตอย่างต่อเนื่อง หลังจากสถานการณ์การแพร่ระบาดของเชื้อไวรัสโควิด-19 คลี่คลาย และการท่องเที่ยวเริ่มกลับมามากขึ้น ประกอบกับ ได้รับอานิสงส์มาตรการของรัฐที่ออกมากระตุ้นเศรษฐกิจและช่วยเหลือประชาชน รวมทั้งการปรับกลยุทธ์ตอบโจทย์ผู้บริโภคในยุคนิวนอร์มอล ทั้งการขยายสาขาใหม่ การนำสินค้าที่จำเป็นเข้ามาจัดจำหน่ายเพิ่มเติม
 